Toimintakertomus 2016

Lastenneurologian hoitajat ry (Lane)

**Yhdistysasiat**

**Yhdistyksen jäsenmäärä**

Yhdistys perustettiin 20.10.2011 Turussa ja rekisteröitiin Patentti- ja rekisterihallituksen yhdistysrekisteriin 8.3.2012. Vuoden 2016 lopussa yhdistyksellä oli 101 jäsentä.

**Hallitus ja yhdistyksen kokoukset**

Yhdistyksen hallituksessa toimivat vuonna 2016 varsinaisina jäseninä Päivi Ikonen/HUS (talousvastaava), Elina Kainulainen/KYS, Karoliina Kilponen/TAYS, Virpi Karjalainen/HUS, Tiina Marttila/HUS (varapuheenjohtaja), Maria Nikulainen/HUS, Olivia Särkkä/HUS (kotisivu- ja jäsenrekisterivastaava) ja Mervi Taipaleenmäki/OYS (sihteeri) sekä varajäseninä Ritva Haavikko/OYS, Satu Junnonen/HUS, Anna-Kaisa Lahdensalo/HUS, Anne Nastolin/HUS, Päivi Kyllönen/OYS, Päivi Haukijärvi/TAYS, Kristiina Nokelainen/TYKS ja Mari Sipilä/OYS. Hallituksen puheenjohtajana toimi Johanna Olli/Turun yliopisto.

Yhdistyksen hallitus kokoontui vuoden 2016 aikana kolme kertaa kasvotusten, piti yhden virtuaalisen kokouksen hallituksen sähköisessä Työhuoneessa ja kolme kertaa skype-kokousta.

Yhdistyksen kevätkokous järjestettiin 14.4.2016 Tampereella yhdistyksen koulutuspäivien yhteydessä. Syyskokous järjestettiin 10.11.2016 Helsingissä.

Vuosi 2016 oli Lanen toiminnan juhlavuosi. Viisivuotisen toimintakauden kunniaksi jäsenille tarjottiin syyskokouksen yhteydessä teatteriesitys ”Erityisen äiti” ja seitsemällä paikkakunnalla pidettiin tutkimusklubeja, joissa Lane tarjosi täytekakkukahvit

**Tiedottaminen**

Yhdistyksen kotisivujen Ajankohtaista-osioon päivitettiin lähes viikoittain ammatillisia meno-, luku- ja linkkivinkkejä sekä tiedotteita Lanen toiminnasta. Kotisivuille tehtiin tilastojen mukaan päivittäin keskimäärin noin 30 käyntiä ja parhaimmillaan 240 käyntiä päivässä.Keskustelupalstan käyttö oli vaihtelevaa, mutta melko vähäistä.

Yhdistyksen sähköpostilistan kautta tiedotettiin ajankohtaisista asioista kauden aikana jäsenille 8 kertaa.

Lanen oman Lasten asialla -lehden ensimmäinen numero ilmestyi 5.2.2015, toinen numero 20.11.2015, kolmas numero lokakuussa 2016. Lehti ilmestyi sekä sähköisenä että painettuna versiona. Tämän vuoden lehti myös lähetettiin jäsenille kotiin.

**Talous**

Yhdistyksen toiminnan talous oli vuonna 2016 vakaalla pohjalla. Yhdistyksen talous oli 7922,00 euroa ylijäämäinen.

Yhdistyksen toiminta rahoitettiin jäsenmaksutuloilla ja koulutuksen tuloilla sekä kannatustuotteiden myynnillä.Tulot käytettiin yhdistyksen toimintaan: koulutuksen järjestämiseen, hallituksen ja yhdistyksen kokousten kuluihin, tutkimusklubien tarjoiluihin, kotisivujen ylläpitoon, painetun lehden toimituskuluihin ja postitukseen jäsenille.

**Lastenneurologian potilaiden hoitotyön ja hoitajien ammatillisen osaamisen kehittäminen**

Yhdistys järjesti kaksipäiväisen lastenneurologian hoitotyön koulutuksen 14.–15.4.2016 Tampereella. Teemoina olivat hoitotyön näkökulmasta neuropsykiatrinen lapsipotilas sekä lasten ja nuorten unenaikaiset häiriöt. Koulutukseen osallistui 76 maksavaa osallistujaa, joista 68 oli molemmat päivät ja kahdeksan yhden päivän. Vuonna 2017 koulutuspäiviä ei järjestetä.

Yhdistyksen jäseniä kannustettiin organisoimaan tutustumiskäyntejä muihin lastenneurologisiin yksiköihin. Tutustumiskäyntien ja muun kollegiaalisen konsultoinnin helpottamiseksi lastenneurologisten yksikköjen yhteystietoja kerättiin yhdistyksen kotisivuille.

Jäsensivujen keskustelupalstaa kevään 2016 aikana vedettiin hallituksen kokouksessa etukäteen sovituissa vetovuoroissa. Keskustelupalstan vetäminen koettiin haasteelliseksi ja syksyllä sitä ei enää jatkettu suunnitelmallisesti.

Tutkimusklubin toimintaa jatkettiin järjestämällä viides klubitapaaminen Tampereella koulutuspäivien yhteydessä. Osallistujia oli yhteensä 80 kuudessa eri ryhmässä. Tutkimusklubeissa käytiin tieteellisten artikkelien pohjalta vilkasta keskustelua siitä, miten tietoa voisi hyödyntää omassa työssä. Lanen järjesti 5-vuotistoimintakauden kunniaksi kuudennen tutkimusklubitapaamisen seitsemällä eri paikkakunnalla (Kemissä, Helsingissä, Tampereella, Oulussa, Kotkassa, Joensuussa ja Turussa).

Lane myönsi vuonna 2016 ensimmäiset apurahansa, jotka jaetaan vuoden 2017 puolella. Apurahat myönnettiin Kristiina Aallolle opintomatkaan Keniaan ja Johanna Ollille Voimauttavan valokuvauksen ammatilliset perusteet -kurssille osallistumiseen.

**Lastenneurologian hoitotyön koulutuksen, johtamisen ja tutkimisen kehittäminen**

Lanen asiantuntijarekisteriä ei vielä markkinoitu koulutuskäyttöön, koska osallistujia oli niin vähän.

Lanen kotisivuille perustettiin sen sijaan osaamisalueverkosto, joka ohjaisi Lanen jäseniä ottamaan yhteyttä matalalla kynnyksellä lastenneurologian hoitotyönosaajiin.

**Yhteiskunnallinen vaikuttaminen**

Yhdistys vaikutti sosiaalisessa mediassa puheenjohtajan kirjoittaman lastenneurologian hoitotyötä käsittelevän blogin kautta ja Lanen oman Twitter-tilin kautta, jonka avulla tuotiin esiin lastenneurologian hoitotyöhön ja lasten hyvinvointiin liittyviä asioita. Lanen Twitter-tilillä oli vuoden 2016 lopussa 1200 seuraajaa*.* Jäseniä kannustettiin osallistumaan keskusteluun sosiaalisessa mediassa, mutta osallistuminen oli vähänlaista.